*Odahívták tehát másodszor is a nemrég még vak embert, és ezt mondták neki: „Dicsőítsd az Istent: mi tudjuk, hogy ez az ember bűnös.”* (Jn 9,24)

A kihallgatási folyamat még nem ért véget. A gyógyultnak másodszor is meg kell jelenni a vezetők előtt. A lejegyzett mondat érdekes fordulatot használ, megpróbálja sugallani a választ. *„Dicsőítsd az Istent:”* a legjobb mondat lenne, ha véget érne itt. Istent dicsőíteni minden ember lehetősége ma is, és sokan meg is teszik. A vezetők ezen felhívása abban a környezetben főleg jó visszhangra találhatott, mindenkinek feladata Isten dicsőítése!

A második résszel azonban baj van. Ugyancsak elvárás volt, hogy a bűnöstől pedig elhatárolódjon mindenki, nehogy méltatlan legyen Istent dicsőíteni, Neki áldozni.

Vagyis: Istent dicsőíted és elhatárolódsz, vagy nincs elhatárolódás, de akkor méltatlan vagy Istent dicsőíteni és nehogy még mást is „megfertőzz” ki kell tiltani a dicsőítés helyéből, a zsinagógából.

Ma nincs már ez a veszély, senki és semmi nem tilt Isten dicsőítésétől. Téged sem! *Vadon Gyula*